text: Hendriksholm Kirke
  
  publiceret: 2023-07-19 11:47:33+02:00
  Hendriksholm Kirke er en sognekirke, der ligger sydligt i Rødovre. Kirken ligger ud til Damhus Boulevard og er omgivet af parcelhusbyggeri.
  Kirken i grå beton er opført i 1961 efter tegning af arkitekt Richard Jessen og er ved sin traditionelle udformning og moderne materialer et interessant møde mellem gamle og nye bygningstraditioner.
  Kirken består af et kor og skib, som i sin udformning tydeligt er inspireret af middelalderens danske kirkebyggeri, samt et tårn på skibets sydside, som snarere vækker minder om franske eller engelske kirkebygningstraditioner. Foruden selve kirkebygningen findes der mod sydvest sammenbyggede menighedslokaler.
  Indvendigt fremstår kirken mere som et moderne kirkerum, selvom den traditionelle inspiration heller ikke lader sig skjule. Kirkerummet er således tydeligt opdelt i det brede skib og det smallere kor, men fremstår moderne med sin åbne tagryg og de højt placerede, store vinduer.
  Kirkens inventar er særligt præget af den oprindelige indretning med glasmosaikker fra 1961, men har også flere dekorative inventarstykker af nyere dato.
  Alteret, alterskranken og døbefonten er alle udført efter tegning af kirkens arkitekt. Over alteret ses kirkens visuelle samlingspunkt, nemlig det store alterbillede af Palle Bruun, som med glasmosaik forestiller en syvarmet lysestage. Palle Bruuns glaskunst går igen i skibets nordvæg, hvor der er indsat adskillige små, glasfarvede vinduer.
  Nyere tilføjelser er bl.a. en figur, ”Det væltede kors”, af Ernst Eberlein (1911-1993) fra 1979, samt et krucifiks fra 2002 af Claus Englund Pedersen. I kirken hænger desuden et relief af Jørgen Lisborg (født 1935) fra 2008, som forestiller fisken, der er det ældste kristne symbol.